.............. (sz.) napirend

Előterjesztve:

Településüzemeltetési, Környezetvédelmi és Közbiztonsági Bizottsághoz

Költségvetési Bizottság

Pénzügyi és Vagyonnyilatkozatokat Ellenőrző Bizottság

**E L Ő T E R J E S Z T É S**

**A Képviselő-testület 2023. november 30-i rendes ülésére**

**Tárgy:** Javaslat a Szent György díj alapításáról és adományozásáról szóló önkormányzati rendelet megalkotására

**Készítette**: …………………………….

dr. Varga Előd Bendegúz alpolgármester

…………………………….

Szabó Gyula alpolgármester

**Egyeztetve:** ……………………………

Annus Béláné gazdasági igazgató

**Látta:**  **………………………………..**

 dr. Szalai Tiborjegyző

 ………………………………..

 dr. Silye Tamás jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

Buda, Óbuda és Pest 1873-as egyesítését követően ezeknek a városoknak a korábban saját hatáskörben működtetett rendőrségeik szintén egyesültek és még ugyanabban az évben az állam, egészen pontosan a Belügyminisztérium irányítása alá kerültek. Az új, nagy illetékességi területű és ennek megfelelően nagy létszámú rendőri szerv jogi helyzetét a Budapest-fővárosi rendőrségről szóló 1881. évi XXI. törvénycikk rendezte. Ez volt az első olyan jogszabály, amely előírta, hogy a főváros kerületeinek figyelembe vételével kerületi rendőrkapitányságok létrehozása szükséges, amelyek illetékességi területe megegyezik a kerület területével. 142 éve működik tehát Budapest II. kerületében állami irányítású önálló kerületi rendőrkapitányság, amelynek törvényben foglalt kötelezettsége együttműködni a kerületi önkormányzattal és annak szerveivel.

A rendőrök védőszentjének, Szent Györgynek a napját, április 24-ét, 1992-ben nyilvánította a Kormány a Magyar Rendőrség napjává. Ezen a napon a rendőrség állománya számára munkaszüneti napot biztosítanak, az előtte lévő napokban pedig rendszerint kitüntetéseket és jutalmakat adnak át a kormányzati és rendőrségi vezetők.

Budapest Főváros II. Kerületi Önkormányzat és a kerület polgárai számára mindig is fontos érték volt a közbiztonság és a közrend, valamint a bűncselekmények visszaszorítása és azok elkövetőinek felelősségre vonása. Ennek megfelelően elismerésre méltónak találják az ezekért a célokért végzett áldozatos munkát.

A Szent György díj alapításával intézményesített keretet kívánunk arra létrehozni, hogy a kerület lakói testi épségének, biztonságának és vagyonának védelmében tevékenykedő szervezetekben szolgáló személyek kiemelkedő munkáját a jövőben mind erkölcsileg, mind anyagilag hangsúlyozottabb formában elismerhessük. Ennek megfelelően javaslatot teszünk a rendőrök munkáját elismerő díj alapítására.

Kérem a Tisztelt Képviselő-testületet az előterjesztés megtárgyalására és az alábbi önkormányzati rendelet megalkotására.

A rendelet elfogadásához minősített többségű szavazati arány szükséges.

**Budapest, 2023. november 20.**

  **Örsi Gergely**

 Polgármester

**Budapest Főváros II. Kerületi Önkormányzat Képviselő-testületének /2023. ( . .) önkormányzati rendelete**

**a Szent György díj alapításáról és adományozásáról**

Budapest Főváros II. Kerületi Önkormányzat Képviselő-testülete Magyarország Alaptörvényének 32. cikk (2) bekezdésében meghatározott eredeti jogalkotói hatáskörében, Magyarország Alaptörvényének 32. cikk (1) bekezdésének i) pontjában meghatározott feladatkörében eljárva a következőket rendeli el:

**1. §**

Budapest Főváros II. Kerületi Önkormányzat (a továbbiakban: Önkormányzat) Szent György névvel díjat alapít. A Szent György díj adományozásának célja, hogy elismerje azon hivatásos vagy rendvédelmi igazgatási alkalmazotti állományban dolgozók munkáját, akik a Budapest II. kerületben a bűnmegelőzés, a bűnüldözés, a közbiztonság, a rendészeti valamint a hivatali területen olyan tartós és kiemelkedő munkát végeztek, amellyel hozzájárultak a kerület közbiztonságának a további javításához, valamint magatartásuk példaértékű a kerület lakosai és a közösség számára egyaránt.

**2. §**

(1) A Szent György díj a (3) bekezdés szerinti pénzösszeg valamint egy - Szent Györgyöt, a rendőrök védőszentjét, ábrázoló - emlékérem/plakett, amelynek hátoldalán az adományozás évszámát és a díjazott nevét kell megjeleníteni. A díjat a Budapest II. Kerületi Közbiztonsági Alapítvány javaslata alapján a polgármester ítéli oda.

(2) A Szent György díjban minden évben két fő részesülhet.

(3) A Szent György díj összege nettó 250.000 Ft/fő. A díj összege az adományozott személy bankszámlájára kerül átutalásra.

(4) A díj átadására minden év április 24-én, Szent György napján kerül sor.

(5) A díjazott nevét a Budai Polgár című önkormányzati lapban, valamint az Önkormányzat honlapján és közösségi oldalán a díjátadást követően meg kell jelentetni.

**3. §**

Ez a rendelet a kihirdetését követő napon lép hatályba.

|  |  |
| --- | --- |
| **Örsi Gergely****polgármester** | **dr. Szalai Tibor****jegyző** |

Általános indokolás

Budapest Főváros II. Kerület Önkormányzata (a továbbiakban: Önkormányzat) Szent György névvel díjat alapít. A Szent György díj adományozásnak célja, hogy elismerje azon hivatásos vagy rendvédelmi igazgatási alkalmazotti állományban dolgozók munkáját, akik a Budapest II. kerületben a bűnmegelőzés, a bűnüldözés, a közbiztonság, a rendészeti valamint a hivatali területen olyan tartós és kiemelkedő munkát végeztek, amellyel hozzájárultak a kerület közbiztonságának a további javításához, valamint magatartásuk példa-értékű a kerület lakosai és a közösség számára egyaránt.

Részletes indokolás

**Az 1. §-hoz**

A rendelet megalkotásának jogalkotói szándékát, célját rögzíti.

**A 2. §-hoz**

A díjazásban részesíthetők körét, a kiválasztás módját, a díjazás módját és a díjátadás időpontját rögzíti.

**A 3. §-hoz**

A rendelet hatálybalépéséről rendelkezik.